曉登柏子岡回望金陵懷寄鍾山泉禪師
作者：賀鑄
朝代：宋

paragraphs: 晨征念王事，駑駕煩屢叱。
既陟崔嵬高，稍辭叢薄密。
烏牛霑宿露，白鳥明初日。
清川舴艋遲，綠岸浮圖出。
緬懷秣陵遊，曾綴秦淮繂。
曳舄白下門，供香金粟室。
得聞四句偈，如奉三尺律。
損益非所知，婚嫁行且畢。
庶幾追老龐，薄暮徼萬一。
誓將遷枳根，待變江南橘。